Ο **Αναστάσιος Ράμμος** (Άγιοι Ανάργυροι Αττικής, 1 Ιουλίου 1991) είναι Έλληνας λαϊκός τραγουδιστής, συνθέτης και στιχουργός.

Έγινε ευρύτερα γνωστός το 2017, μέσα από τη συνεργασία του με την Έλενα Παπαρίζου στο κομμάτι "Αν με δεις να κλαίω", που ξεπέρασε τις 10 εκατομμύρια προβολές στο Youtube, μέσα σε 50 μέρες προβολής.

Πρώτα χρόνια
------------

Ο Αναστάσιος Ράμμος γεννήθηκε στην Ανάκασα των Αγίων Αναργύρων κι έζησε εκεί μέχρι την ηλικία των 7 ετών, οπότε μετακόμισε με την οικογένειά του στο Καματερό. Έχει καταγωγή από την Ναύπακτο από την πλευρά του πατέρα του και από ένα χωριό του Πύργου από την πλευρά της μητέρας του.

Ως παιδί, ασχολήθηκε ερασιτεχνικά με το χάντμπολ, καθώς και με τη ροκ μουσική, ακούγοντας Παύλο Παυλίδη, Τρύπες, Κίτρινα Ποδήλατα, αλλά και Guns ‘n Roses, AC/DC, Led Zeppelin. Έτσι, στο λύκειο δημιούργησε με τους φίλους του τις δικές τους μέταλ μπάντες, τους With All Of My Regrets και μετά τους Dreams To Let.

Έχει αποκαλύψει ότι υπήρξε θύμα ενδοοικογενειακής βίας από τον πατέρα του, εξαιτίας του οποίου έχει κοιμηθεί στους δρόμους την περίοδο των εξεγέρσεων των Αγανακτισμένων στο Σύνταγμα. Πλέον, δε διατηρούν επαφές.

Καριέρα
-------

Το 2015, υπέγραψε συμβόλαιο με την Panic Records και δημιούργησε μαζί με τους Παύλο Μανώλη, Gabriel Russel, Diveno, Damluke και Gioni τους Arcade, με τους οποίους κυκλοφόρησε την πρώτο του single με τίτλο «Να αγαπάς». Ως μέλος των Arcade έχει συνεργαστεί έκτοτε με αρκετούς αναγνωρισμένους καλλιτέχνες, όπως οι: Έλενα Παπαρίζου, Σάκης Ρουβάς, Στέλιος Ρόκκος, Χρήστος Μάστορας, Ελένη Φουρέιρα, Josephine, Πάνος Κιάμος και Στεφανία.

Έγινε γνωστός το 2017, μέσα από τη συνεργασία του με την Έλενα Παπαρίζου στο "Αν με δεις να κλαίω", για το οποίο κέρδισαν το βραβείο του καλύτερου ντουέτου στα Mad Video Music Awards 2018. Έχει δηλώσει ότι το κομμάτι αυτό γράφτηκε για τη γιαγιά του.

Τη σεζόν 2017-18 έχοντας αναδειχθεί σε νικητή του διαγωνισμού "Jumping Fish" της Cosmote, συμμετείχε στα musicals: "Hair The Musical" και "Grease", ενώ βρέθηκε επίσης στο πλευρό της Άννας Βίσση στο Hotel Ermou.

Το 2019, κυκλοφόρησε η 2η μεγάλη του επιτυχία, "Σε δυο μόνο μάτια", σε στίχους και μουσική των Arcade, το ρεφρέν της οποίας προέκυψε από αντιστροφή ενός στίχου της συγγραφέως Ρενέ Στυλιαρά.

Το 2020, συμμετείχε ως coach της Κατερίνας Ζαρίφη στον 4ο κύκλο του διαγωνισμού τραγουδιού Just the 2 of us στο Open, καταλαμβάνοντας τη 2η θέση.

Το 2022, παρουσίασε τη ριάλιτι εκπομπή *Total Blackout* στον Alpha και κυκλοφόρησε το πρώτο του προσωπικό άλμπουμ, με τίτλο *20 Γραμμάρια Και Ένα*', που περιλαμβάνει 10 κομμάτια.

Παραπομπές
----------

1. ↑  «Έλενα Παπαρίζου: Συνεχίζεται η τεράστια επιτυχία του "Αν με δεις να κλαίω"». *TLIFE*. 29 Νοεμβρίου 2017. Ανακτήθηκε στις 11 Νοεμβρίου 2023.
2. ↑  «5 πράγματα που πρέπει να ξέρεις για τον Αναστάσιο Ράμμο». *soundis.gr*. 25 Οκτωβρίου 2021.
3. ↑  Ρούσσου, Έρρικα (24 Ιανουαρίου 2016). «Ο Αναστάσης Ράμμος είναι ο Joey του ελληνικού πενταγράμμου». *Oneman.gr*. Ανακτήθηκε στις 11 Νοεμβρίου 2023.
4. ↑  «Η συγκλονιστική συνέντευξη του Αναστάσιου Ράμμου (video) | Patras Events». *www.patrasevents.gr*. 9 Φεβρουαρίου 2018. Ανακτήθηκε στις 11 Νοεμβρίου 2023.
5. ↑  «Arcade».
6. ↑  «Αναστάσιος Ράμμος: Η ιστορία πίσω από το «Αν με δεις να κλαίω»». *alter-info.gr*. 22 Ιανουαρίου 2022.
7. ↑  «Αναστάσιος Ράμμος: Αποκάλυψε την ιστορία της επιτυχίας «Σε Δυο Μόνο Μάτια»». *alter-info.gr*. 16 Οκτωβρίου 2020.
8. ↑   *Αναστάσιος Ράμμος - 20 Γραμμάρια Και Ένα*, 2022, ανακτήθηκε στις 2023-11-11